erhwenkuo/poetry-chinese-zhtw huggingface dataset:
送台州崔錄事
作者：權德輿（唐）

不嫌臨海遠，微祿代躬耕。古郡紀綱職，扁舟山水程。詩因琪樹麗，心與瀑泉清。盛府知音在，何時薦政成。
送信安劉少府
作者：權德輿（唐）

相看結離念，盡此林中淥。夷代輕遠遊，上才隨薄祿。參卿滯孫楚，隱市同梅福。吏散時泛弦，賓來閑覆局。襟情無俗慮，談笑成逸躅。此路足灘聲，羨君多水宿。
送李城門罷官歸嵩陽
作者：權德輿（唐）

與君相識處，吏隱在牆東。啟閉千門靜，逢迎兩掖通。罷官多暇日，肄業有儒風。歸去塵寰外，春山桂樹叢。
送上虞丞
作者：權德輿（唐）

越郡佳山水，菁江接上虞。計程航一葦，試吏佐雙鳧。雲壑窺仙籍，風謠驗地圖。因尋黃絹字，為我吊曹盱。
送盧評事婺州省覲
作者：權德輿（唐）

知向東陽去，晨裝見綵衣。客愁青眼別，家喜玉人歸。漠漠水煙晚，蕭蕭楓葉飛。雙溪泊船處，候吏拜胡威。
送崔端公郎君入京覲省
作者：權德輿（唐）

已見風姿美，仍聞藝業勤。清秋上國路，白皙少年人。帶月輕帆疾，迎霜彩服新。過庭若有問，一為說漳濱。
送張週二秀才謁宣州薛侍郎
作者：權德輿（唐）

儒衣兩少年，春棹轂溪船。湖月供詩興，嵐風費酒錢。上帆涵浦岸，欹枕傲晴天。不用愁羈旅，宣城太守賢。
送張將軍歸東都舊業
作者：權德輿（唐）

功名不復求，舊業向東周。白草辭邊騎，青門別故侯。摧殘寶劍折，羸病綠珠愁。日暮寒風起，猶疑大漠秋。
送句容王少府簿領赴上都
作者：權德輿（唐）

上國路綿綿，行人候曉天。離亭綠綺奏，鄉樹白雲連。江露濕徵袂，山鶯宜泊船。春風若為別，相顧起尊前。
送從弟謁員外叔父回歸義興
作者：權德輿（唐）

異鄉兄弟少，見爾自依然。來酌林中酒，去耕湖上田。何朝逢暑雨，幾夜泊魚煙。餘力當勤學，成名貴少年。
送梁道士謁壽州崔大夫
作者：權德輿（唐）

年少一仙官，清羸駕彩鸞。洞宮雲渺渺，花路水漫漫。歲計芝田熟，晨裝月帔寒。遙知小山桂，五馬待邀歡。
送鄭秀才貢舉
作者：權德輿（唐）

西笑意如何，知隨貢舉科。吟詩向月露，驅馬出煙蘿。晚色平蕪遠，秋聲候雁多。自憐歸未得，相送一勞歌。
送謝孝廉移家越州
作者：權德輿（唐）

家承晉太傅，身慕魯諸生。又見一帆去，共愁千里程。沙平古樹迥，潮滿曉江晴。從此幽深去，無妨隱姓名。
送韓孝廉侍從赴舉
作者：權德輿（唐）

貢士去翩翩，如君最少年。綵衣行不廢，儒服代相傳。曉月經淮路，繁陰過楚天。清談遇知己，應訪孝廉船。
送陸拾遺祗召赴行在
作者：權德輿（唐）

鵷鷺承新命，翻飛入漢庭。歌詩能合雅，獻納每論經。月曉蜀江迥，猿啼楚樹青。幸因焚草暇，書劄訪沈冥。
送映師歸本寺
作者：權德輿（唐）

還歸柳市去，遠遠出人群。苔甃桐花落，山窗桂樹燻。引泉通絕澗，放鶴入孤雲。幸許宗雷到，清談不易聞。
送宇文文府赴行在
作者：權德輿（唐）

送君當歲暮，鬥酒破離顏。車騎擁寒水，雪雲凝遠山。且安黃綬屈，莫羨白鷗閑。從此圖南路，青雲步武間。
送嶽州溫錄事赴任
作者：權德輿（唐）

解巾州主簿，捧檄不辭遙。獨鶴九霄翼，寒松百尺條。晨裝沾雨雪，旅宿候風潮。為政閑無事，清談肅郡僚。
送山人歸舊隱
作者：權德輿（唐）

工為楚辭賦，更著魯衣冠。歲儉山田薄，秋深晨服寒。武人榮燕頷，志士戀漁竿。會被公車薦，知君久晦難。
惠上人房宴別
作者：權德輿（唐）

方袍相引到龍華，支策開襟路不賒。法味已同香積會，究竟相依何處好，匡山古社足煙霞。
送裴秀才貢舉
作者：權德輿（唐）

儒衣風貌清，去抵漢公卿。賓貢年猶少，篇章藝已成。臨流惜暮景，話別起鄉情。離酌不辭醉，西江春草生。
送袁太祝衢婺巡覆
作者：權德輿（唐）

校緡稅畝不妨閑，清興自隨魚鳥間。知君此去足佳句，路出桐溪千萬山。
送湖南李侍禦赴本使賦採菱亭詩
作者：權德輿（唐）

舊俗採菱處，津亭風景和。沅江收暮靄，楚女發清歌。曲岸縈湘葉，荒階上白波。蘭橈向蓮府，一為枉帆過。
送穆侍禦歸東都
作者：權德輿（唐）

知君儒服貴，彩繡兩相輝。婉婉成名後，翩翩擁傳歸。江深煙嶼沒，山暗雨雲飛。共待酬恩罷，相將去息機。
送崔端公赴度支江陵院三韻
作者：權德輿（唐）

津亭風雪霽，鬥酒留徵棹。星傳指湘江，瑤琴多楚調。偏愁欲別處，黯黯頹陽照。
送陸太祝赴湖南幕同用送字
作者：權德輿（唐）

不憚徵路遙，定緣賓禮重。新知折柳贈，舊侶乘籃送。此去佳句多，楓江接雲夢。
送李處士歸弋陽山居
作者：權德輿（唐）

暫來城市意何如，卻憶葛陽溪上居。不憚薄田輸井稅，想到家山無俗侶，逢迎只是坐籃輿。
送清洨上人謁信州陸員外
作者：權德輿（唐）

暫辭長老去隨緣，候曉輕裝寄客船。佳句已齊康寶月，暇日若隨千騎出，南巖只在郡樓前。
送別同用闊字
作者：權德輿（唐）

耿耿離念繁，蕭蕭涼葉脫。緇塵素衣敝，風露秋江闊。想得讀書窗，巖花對巾褐。
送人使之江陵
作者：權德輿（唐）

嘉招不辭遠，捧檄利攸往。行役念前程，宴遊暌舊賞。徵軺星乍動，江信潮應上。煙水飛一帆，霜風搖五兩。紛紛別袂舉，切切離鴻響。後會杳何時，悠然勞夢想。
餘幹贈別張二十二侍禦
作者：權德輿（唐）

蕪城陌上春風別，幹越亭邊歲暮逢。驅車又愴南北路，返照寒江千萬峰。
雜言賦得風送崔秀才歸白田限三五六七言
作者：權德輿（唐）

響深澗，思啼猿。闇入蘋洲暖，輕隨柳陌暄。澹蕩乍飄雲影，芳菲遍滿花源。寂寞春江別君處，
雜言同用離騷體送張評事襄陽覲省
作者：權德輿（唐）

黯離堂兮日晚，儼壺觴兮送遠。遠水霽兮微明，紛離念兮隨君，溯九江兮經七澤。君之去兮不可留，
嶺上逢久別者又別
作者：權德輿（唐）

十年曾一別，徵路此相逢。馬首向何處，夕陽千萬峰。
贈別表兄韋卿
作者：權德輿（唐）

新讀兵書事護羌，腰間寶劍映金章。少年百戰應輕別，莫笑儒生淚數行。
古離別
作者：權德輿（唐）

人生天地間，瞥若六轡馳。夭壽既常數，奈何生別離。跡當中人域，正性日已衰。是非千萬境，杳靄情塵滋。出門事何常，暫別亦難期。冉冉歎流景，悠悠限山陂。盡此一夕歡，華樽會前墀。雞鳴東方曙，夙駕臨通逵。欲出強移步，欲留難致辭。兩情不得已，念此留何為。天明去已遠，寂默居人歸。入門複上堂，怳怳生驚疑。經履同遊處，猶言常相隨。覽物或臨盤，翻怪來何遲。乃知前日歡，本為今日悲。特此別後心，寧及未見時。則知交疏分，久久翻易持。報君未別後，別後當自知。
螢詩
作者：陸龜蒙（唐）

肖翹雖振羽，戚促盡疑冰。風助流還急，煙遮點漸凝。不須輕列宿，才可擬孤燈。莫倚隋家事，曾煩下詔徵。
蟬
作者：陸龜蒙（唐）

只憑風作使，全仰柳為都。一腹清何甚，雙翎薄更無。伴貂金換酒，並雀畫成圖。恐是千年恨，偏令落日呼。
秋熱
作者：陸龜蒙（唐）

自惜秋捐扇，今來意未衰。殷勤付柔握，淅瀝待清吹。午氣朱崖近，宵聲白羽隨。總如南國候，無複婕妤悲。
村中晚望
作者：陸龜蒙（唐）

抱杖柴門立，江村日易斜。雁寒猶憶侶，人病更離家。短鬢看成雪，雙眸舊有花。何須萬裡外，即此是天涯。
四明山詩：石窗
作者：陸龜蒙（唐）

石窗何處見，萬仞倚晴虛。積靄迷青瑣，殘霞動綺疏。山應列圓嶠，宮便接方諸。只有三奔客，時來教隱書。
四明山詩：過雲
作者：陸龜蒙（唐）

相訪一程雲，雲深路僅分。嘯臺隨日辨，樵斧帶風聞。曉著衣全濕，寒沖酒不醺。幾回歸思靜，彷彿見蘇君。
四明山詩：雲南
作者：陸龜蒙（唐）

雲南更有溪，丹礫盡無泥。藥有巴賨賣，枝多越鳥啼。夜清先月午，秋近少嵐迷。若得山顏住，芝zC手自攜。
四明山詩：雲北
作者：陸龜蒙（唐）

雲北是陽川，人家洞壑連。壇當星斗下，樓拶翠微邊。一半遙峰雨，三條古井煙。金庭如有路，應到左神天。
四明山詩：鹿亭
作者：陸龜蒙（唐）

鹿亭巖下置，時領白麛過。草細眠應久，泉香飲自多。認聲來月塢，尋跡到煙蘿。早晚吞金液，騎將上絳河。
四明山詩：樊榭
作者：陸龜蒙（唐）

樊榭何年築，人應白日飛。至今山客說，時駕玉麟歸。乳蒂緣松嫩，芝臺出石微。憑欄虛目斷，不見羽華衣。
四明山詩：潺湲洞
作者：陸龜蒙（唐）

石淺洞門深，潺潺萬古音。似吹雙羽管，如奏落霞琴。倒穴漂龍沫，穿松濺鶴襟。何人乘月弄，應作上清吟。
四明山詩：青欞子
作者：陸龜蒙（唐）

山實號青欞，環岡次第生。外形堅綠殼，中味敵璚英。墮石樵兒拾，敲林宿鳥驚。亦應仙吏守，時取薦層城。
四明山詩：鞠侯
作者：陸龜蒙（唐）

何事鞠侯名，先封在四明。但為連臂飲，不作斷腸聲。野蔓垂纓細，寒泉佩玉清。滿林遊宦子，誰為作君卿。
奉和襲美贈魏處士五貺詩：五瀉舟
作者：陸龜蒙（唐）

樣自桐川得，詞因隱地成。好漁翁亦喜，新白鳥還驚。沙際擁江沫，渡頭橫雨聲。尚應嫌越相，遺禍不遺名。
奉和襲美贈魏處士五貺詩：華頂杖
作者：陸龜蒙（唐）

萬古陰崖雪，靈根不為枯。瘦於霜鶴脛，奇似黑龍須。拄訪譚玄客，持看潑墨圖。湖雲如有路，兼可到仙都。
奉和襲美贈魏處士五貺詩：太湖硯
作者：陸龜蒙（唐）

誰截小秋灘，閑窺四緒寬。繞為千嶂遠，深置一潭寒。坐久雲應出，詩成墨未幹。不知新博物，何處擬重刊。
奉和襲美贈魏處士五貺詩：烏龍養和
作者：陸龜蒙（唐）

養和名字好，偏寄道情深。所以親逋客，兼能助五禽。倚肩滄海望，鉤膝白雲吟。不是逍遙侶，誰知世外心。
奉和襲美贈魏處士五貺詩：訶陵尊
作者：陸龜蒙（唐）

魚骼匠成尊，猶殘海浪痕。外堪欺玳瑁，中可酌昆侖。水繞苔磯曲，山當草閣門。此中醒複醉，何必問乾坤。
奉酬襲美早春病中書事
作者：陸龜蒙（唐）

只貪詩調苦，不計病容生。我亦休文瘦，君能叔寶清。藥須勤一服，春莫累多情。欲入毗耶問，無人敵淨名。
又酬次韻
作者：陸龜蒙（唐）

從來多遠思，尤向靜中生。所以令心苦，還應是骨清。酒香偏入夢，花落又關情。積此風流事，爭無後世名。
奉酬襲美秋晚見題二首
作者：陸龜蒙（唐）

為愛晚窗明，門前亦懶行。圖書看得熟，鄰裡見還生。鳥啄琴材響，僧傳藥味精。緣君多古思，攜手上空城。何事樂漁樵，巾車或倚橈。和詩盈古篋，賒酒半寒瓢。失雨園蔬赤，無風蚛葉凋。清言一相遺，吾道未全消。
奉和襲美初冬章上人院
作者：陸龜蒙（唐）

每伴來方丈，還如到四禪。菊承荒砌露，茶待遠山泉。畫古全無跡，林寒卻有煙。相看吟未竟，金磬已泠然。
襲美見題郊居十首，因次韻酬之以伸榮謝
作者：陸龜蒙（唐）

近來唯樂靜，移傍故城居。閑打修琴料，時封謝藥書。夜停江上鳥，晴曬篋中魚。出亦圖何事，無勞置棧車。倩人醫病樹，看僕補衡茅。散發還同阮，無心敢慕巢。簡便書露竹，尊待破霜匏。日好林間坐，煙蘿近欲交。倭僧留海紙，山匠制雲床。懶外應無敵，貧中直是王。池平鷗思喜，花盡蝶情忙。欲問新秋計，菱絲一畝強。故山空自擲，當路竟誰知。只有經時策，全無養拙資。病深憐灸客，炊晚信樵兒。謾欲陳風俗，周官未採詩。福地能容塹，玄關詎有扉。靜思瓊版字，閑洗鐵筇衣。鳥破涼煙下，人沖暮雨歸。故園秋草夢，猶記綠微微。水影沉魚器，鄰聲動緯車。燕輕捎墜葉，蜂懶臥燋花。說史評諸例，論兵到百家。明時如不用，歸去種桑麻。禹穴奇編缺，雷平異境殘。靜吟封籙檢，歸興削帆竿。白石堪為飯，青蘿好作冠。幾時當斗柄，同上步罡壇。強起披衣坐，徐行處暑天。上階來鬥雀，移樹去驚蟬。莫問鹽車駿，誰看醬瓿玄。黃金如可化，相近買雲泉。野入青蕪巷，陂侵白竹門。風高開慄刺，沙淺露芹根。迸鼠緣藤桁，饑烏立石盆。東吳雖不改，誰是武王孫。疏慵真有素，時勢盡無能。風月雖為敵，林泉幸未憎。酒材經夏闕，詩債待秋徴。只有君同癖，閑來對曲肱。
和張廣文賁旅泊吳門次韻
作者：陸龜蒙（唐）

高秋能叩觸，天籟忽成文。苦調雖潛倚，靈音自絕群。茅峰曾醮鬥，笠澤久眠雲。許伴山中躅，三年任一醺。
又次前韻酬廣文
作者：陸龜蒙（唐）

獨倚秋光岸，風漪學簟文。玄堪教鳳集，書好換鵝群。葉墮平臺月，香消古徑雲。強歌非白紵，聊以送餘醺。
送延陵張宰
作者：陸龜蒙（唐）

春盡未離關，之官亦似閑。不嫌請薄俸，為喜帶名山。默禱三真後，高吟十字還。只應江上鳥，時下訟庭間。
送人罷官歸茅山
作者：陸龜蒙（唐）

呼僮曉拂鞍，歸上大茅端。薄俸雖休入，明霞自足餐。暗霜松粒赤，疏雨草堂寒。又鑿中峰石，重修醮月壇。
立春日
作者：陸龜蒙（唐）

去年花落時，題作送春詩。自為重相見，應無今日悲。道孤逢識寡，身病買名遲。一夜東風起，開簾不敢窺。
中秋夜寄友生
作者：陸龜蒙（唐）

秋來一度滿，重見色難齊。獨坐猶過午，同吟不到西。疏芒唯鬥在，殘白合河迷。更憶前年望，孤舟泊大溪。
送韓侍禦之廣德
作者：李白（唐）

昔日繡衣何足榮，今宵貰酒與君傾。暫就東山賒月色，酣歌一夜送泉明。
送通禪師還南陵隱靜寺
作者：李白（唐）

我聞隱靜寺，山水多奇蹤。巖種朗公橘，門深杯渡松。道人制猛虎，振錫還孤峰。他日南陵下，相期穀口逢。
送友人
作者：李白（唐）

青山橫北郭，白水繞東城。此地一為別，孤蓬萬裡徵。浮雲遊子意，落日故人情。揮手自茲去，蕭蕭班馬鳴。
送別
作者：李白（唐）

鬥酒渭城邊，壚頭醉不眠。梨花千樹雪，楊葉萬條煙。惜別傾壺醑，臨分贈馬鞭。看君潁上去，新月到應圓。
江上送女道士褚三清遊南嶽
作者：李白（唐）

吳江女道士，頭戴蓮花巾。霓衣不濕雨，特異陽臺雲。足下遠遊履，淩波生素塵。尋仙向南嶽，應見魏夫人。
送友人入蜀
作者：李白（唐）

見說蠶叢路，崎嶇不易行。山從人面起，雲傍馬頭生。芳樹籠秦棧，春流繞蜀城。升沉應已定，不必問君平。
送李青歸南葉陽川
作者：李白（唐）

伯陽仙家子，容色如青春。日月秘靈洞，雲霞辭世人。化心養精魄，隱幾窅天真。莫作千年別，歸來城郭新。
送舍弟
作者：李白（唐）

吾家白額駒，遠別臨東道。他日相思一夢君，
送別得書字
作者：李白（唐）

水色南天遠，舟行若在虛。遷人發佳興，吾子訪閒居。日落看歸鳥，潭澄羨躍魚。聖朝思賈誼，應降紫泥書。
送麴十少府
作者：李白（唐）

試發清秋興，因為吳會吟。碧雲斂海色，流水折江心。我有延陵劍，君無陸賈金。艱難此為別，惆悵一何深。
送張秀才謁高中丞
作者：李白（唐）

秦帝淪玉鏡，留侯降氛氳。感激黃石老，經過滄海君。壯士揮金槌，報仇六國聞。智勇冠終古，蕭陳難與群。兩龍爭鬥時，天地動風雲。酒酣舞長劍，倉卒解漢紛。宇宙初倒懸，鴻溝勢將分。英謀信奇絕，夫子揚清芬。胡月入紫微，三光亂天文。高公鎮淮海，談笑卻妖氛。採爾幕中畫，戡難光殊勳。我無燕霜感，玉石俱燒焚。但灑一行淚，臨歧竟何雲。
尋陽送弟昌峒鄱陽司馬作
作者：李白（唐）

桑落洲渚連，滄江無雲煙。尋陽非剡水，忽見子猷船。飄然欲相近，來遲杳若仙。人乘海上月，帆落湖中天。一睹無二諾，朝歡更勝昨。爾則吾惠連，吾非爾康樂。朱紱白銀章，上官佐鄱陽。松門拂中道，石鏡回清光。搖扇及於越，水亭風氣涼。與爾期此亭，期在秋月滿。時過或未來，兩鄉心已斷。吳山對楚岸，彭蠡當中州。相思定如此，有窮盡年愁。
餞校書叔雲
作者：李白（唐）

少年費白日，歌笑矜朱顏。不知忽已老，喜見春風還。惜別且為歡，裴回桃李間。看花飲美酒，聽鳥臨晴山。向晚竹林寂，無人空閉關。
送王孝廉覲省
作者：李白（唐）

彭蠡將天合，姑蘇在日邊。寧親候海色，欲動孝廉船。窈窕晴江轉，參差遠岫連。相思無晝夜，東泣似長川。
同吳王送杜秀芝赴舉入京
作者：李白（唐）

秀才何翩翩，王許回也賢。暫別廬江守，將遊京兆天。秋山宜落日，秀水出寒煙。欲折一枝桂，還來雁沼前。
洞庭醉後送絳州呂使君果流澧州
作者：李白（唐）

昔別若夢中，天涯忽相逢。洞庭破秋月，縱酒開愁容。贈劍刻玉字，延平兩蛟龍。送君不盡意，書及雁回峰。
與諸公送陳郎將歸衡陽
作者：李白（唐）

衡山蒼蒼入紫冥，下看南極老人星。回飆吹散五峰雪，門前食客亂浮雲，世人皆比孟嘗君。江上送行無白璧，
送趙判官赴黔府中丞叔幕
作者：李白（唐）

廓落青雲心，交結黃金盡。富貴翻相忘，令人忽自哂。蹭蹬鬢毛斑，盛時難再還。巨源咄石生，何事馬蹄間。綠蘿長不厭，卻欲還東山。君為魯曾子，拜揖高堂裡。叔繼趙平原，偏承明主恩。風霜推獨坐，旌節鎮雄藩。虎士秉金鉞，蛾眉開玉樽。才高幕下去，義重林中言。水宿五溪月，霜啼三峽猿。東風春草綠，江上候歸軒。
送陸判官往琵琶峽
作者：李白（唐）

水國秋風夜，殊非遠別時。長安如夢裡，何日是歸期。
送梁四歸東平
作者：李白（唐）

玉壺挈美酒，送別強為歡。大火南星月，長郊北路難。殷王期負鼎，汶水起垂竿。莫學東山臥，參差老謝安。
江夏送友人
作者：李白（唐）

雪點翠雲裘，送君黃鶴樓。黃鶴振玉羽，西飛帝王州。鳳無琅玕實，何以贈遠遊。裴回相顧影，淚下漢江流。
送郤昂謫巴中
作者：李白（唐）

瑤草寒不死，移植滄江濱。東風灑雨露，會入天地春。予若洞庭葉，隨波送逐臣。思歸未可得，書此謝情人。
江夏送張丞
作者：李白（唐）

欲別心不忍，臨行情更親。酒傾無限月，客醉幾重春。藉草依流水，攀花贈遠人。送君從此去，回首泣迷津。
賦得白鷺鷥，送宋少府入三峽
作者：李白（唐）

白鷺拳一足，月明秋水寒。人驚遠飛去，直向使君灘。
送二季之江東
作者：李白（唐）

初發強中作，題詩與惠連。多慚一日長，不及二龍賢。西塞當中路，南風欲進船。雲峰出遠海，帆影掛清川。禹穴藏書地，匡山種杏田。此行俱有適，遲爾早歸旋。
江西送友人之羅浮
作者：李白（唐）

桂水分五嶺，衡山朝九疑。鄉關渺安西，流浪將何之。素色愁明湖，秋渚晦寒姿。疇昔紫芳意，已過黃發期。君王縱疏散，雲壑借巢夷。爾去之羅浮，我還憩峨眉。中闊道萬裡，霞月遙相思。如尋楚狂子，瓊樹有芳枝。
宣州謝脁樓餞別校書叔雲
作者：李白（唐）

棄我去者昨日之日不可留，亂我心者今日之日多煩憂。長風萬裡送秋雁，對此可以酣高樓。蓬萊文章建安骨，抽刀斷水水更流，舉懷銷愁愁更愁。人生在世不稱意，
宣城送劉副使入秦
作者：李白（唐）

君即劉越石，雄豪冠當時。淒清橫吹曲，慷慨扶風詞。虎嘯俟騰躍，雞鳴遭亂離。千金市駿馬，萬裡逐王師。結交樓煩將，侍從羽林兒。統兵捍吳越，豺虎不敢窺。大勳竟莫敘，已過秋風吹。秉鉞有季公，凜然負英姿。寄深且戎幕，望重必臺司。感激一然諾，縱橫兩無疑。伏奏歸北闕，鳴騶忽西馳。列將鹹出祖，英僚惜分離。鬥酒滿四筵，歌嘯宛溪湄。君攜東山妓，我詠北門詩。貴賤交不易，恐傷中園葵。昔贈紫騮駒，今傾白玉卮。同歡萬斛酒，未足解相思。此別又千里，秦吳渺天涯。月明關山苦，水劇隴頭悲。借問幾時還，春風入黃池。無令長相憶，折斷綠楊枝。
涇川送族弟錞
作者：李白（唐）

涇川三百里，若耶羞見之。錦石照碧山，兩邊白鷺鷥。佳境千萬曲，客行無歇時。上有琴高水，下有陵陽祠。仙人不見我，明月空相知。問我何事來，盧敖結幽期。蓬山振雄筆，繡服揮清詞。江湖發秀色，草木含榮滋。置酒送惠連，吾家稱白眉。愧無海嶠作，敢闕河梁詩。見爾複幾朝，俄然告將離。中流漾彩鷁，列岸叢金羈。歎息蒼梧鳳，分棲瓊樹枝。清晨各飛去，飄落天南垂。望極落日盡，秋深暝猿悲。寄情與流水，但有長相思。
五松山送殷淑
作者：李白（唐）

秀色發江左，風流奈若何。仲文了不還，獨立揚清波。載酒五松山，頹然白雲歌。中天度落月，萬裡遙相過。撫酒惜此月，流光畏蹉跎。明日別離去，連峰鬱嵯峨。
送崔氏昆季之金陵
作者：李白（唐）

放歌倚東樓，行子期曉發。秋風渡江來，吹落山上月。主人出美酒，滅燭延清光。二崔向金陵，安得不盡觴。水客弄歸棹，雲帆卷輕霜。扁舟敬亭下，五兩先飄揚。峽石入水花，碧流日更長。思君無歲月，西笑阻河梁。
登黃山淩歊臺送族弟溧陽尉濟充泛舟赴華陰
作者：李白（唐）

鸞乃鳳之族，翱翔紫雲霓。文章輝五色，雙在瓊樹棲。一朝各飛去，鳳與鸞俱啼。炎赫五月中，朱曦爍河堤。爾從泛舟役，使我心魂淒。秦地無碧草，南雲喧鼓鼙。君王減玉膳，早起思鳴雞。漕引救關輔，疲人免塗泥。宰相作霖雨，農夫得耕犁。靜者伏草間，群才滿金閨。空手無壯士，窮居使人低。送君登黃山，長嘯倚天梯。小舟若鳧雁，大舟若鯨鯢。開帆散長風，舒捲與雲齊。日入牛渚晦，蒼然夕煙迷。相思定何許，杳在洛陽西。
送儲邕之武昌
作者：李白（唐）

黃鶴西樓月，長江萬裡情。春風三十度，空憶武昌城。送爾難為別，銜杯惜未傾。湖連張樂地，山逐泛舟行。諾為楚人重，詩傳謝脁清。滄浪吾有曲，寄入棹歌聲。
陪幸韋嗣立山莊
作者：沈佺期（唐）

臺階好赤松，別業對青峰。茆室承三顧，花源接九重。虹旗縈秀木，鳳輦拂疏筇。徑直千官擁，溪長萬騎容。水堂開禹膳，山閣獻堯鐘。皇鑒清居遠，天文睿獎濃。巖泉他夕夢，漁釣往年逢。共榮丞相府，偏降逸人封。
扈從出長安應制
作者：沈佺期（唐）

漢宅規模壯，周都景命隆。西賓讓東主，法駕幸天中。太史占星應，春官奏日同。旌門起長樂，帳殿出新豐。翕習黃山下，紆徐清渭東。金麾張畫月，珠幰戴松風。是節嚴陰始，寒郊散野蓬。薄霜沾上路，殘雪繞離宮。賜帛矜耆老，褰旒問小童。複除恩載洽，望秩禮新崇。臣忝承明召，多慚獻賦雄。
初冬從幸漢故青門應制
作者：沈佺期（唐）

漢王建都邑，渭水對青門。朝市俱東逝，墳陵共北原。荒涼蕭相闕，蕪沒邵平園。全盛今何在，英雄難重論。故基仍嶽立，遺堞尚雲屯。當極土功壯，安知人力煩。天遊戒東首，懷昔駐龍軒。何必金湯固，無如道德藩。微臣諒多幸，參乘偶殊恩。預此陳古事，敢奏興亡言。
昆明池侍宴應制
作者：沈佺期（唐）

武帝伐昆明，穿池習五兵。水同河漢在，館有豫章名。我後光天德，垂衣文教成。黷兵非帝念，勞物豈皇情。春仗過鯨沼，雲旗出鳳城。靈魚銜寶躍，仙女廢機迎。柳拂旌門暗，蘭依帳殿生。還如流水曲，日晚棹歌清。
白蓮花亭侍宴應制
作者：沈佺期（唐）

九日陪天仗，三秋幸禁林。霜威變綠樹，雲氣落青岑。水殿黃花合，山亭絳葉深。朱旗夾小徑，寶馬駐清潯。苑吏收寒果，饔人膳野禽。承歡不覺暝，遙響素秋砧。
仙萼池亭侍宴應制
作者：沈佺期（唐）

步輦尋丹嶂，行宮在翠微。川長看鳥滅，穀轉聽猿稀。天磴扶階迥，雲泉透戶飛。閑花開石竹，幽葉吐薔薇。徑狹難留騎，亭寒欲進衣。白龜來獻壽，仙吹返彤闈。
奉和晦日駕幸昆明池應制
作者：沈佺期（唐）

法駕乘春轉，神池象漢回。雙星移舊石，孤月隱殘灰。戰鷁逢時去，恩魚望幸來。山花緹綺繞，堤柳幔城開。思逸橫汾唱，歡留宴鎬杯。微臣雕朽質，羞睹豫章材。
奉和聖制幸禮部尚書竇希玠宅
作者：沈佺期（唐）

北闕垂旒暇，南宮聽履回。天臨翔鳳轉，恩向躍龍開。蘭氣燻仙帳，榴花引禦杯。水從金穴吐，雲是玉衣來。池影搖歌席，林香散舞臺。不知行漏晚，清蹕尚裴徊。
釣竿篇
作者：沈佺期（唐）

朝日斂紅煙，垂竿向綠川。人疑天上坐，魚似鏡中懸。避楫時驚透，猜鉤每誤牽。湍危不理轄，潭靜欲留船。釣玉君徒尚，徵金我未賢。為看芳餌下，貪得會無筌。
和戶部岑尚書參跡樞揆
作者：沈佺期（唐）

大君制六合，良佐參萬機。大業永開泰，臣道日光輝。鹽梅和鼎食，家聲眾所歸。漢章題楚劍，鄭武襲緇衣。理識當朝遠，文華振古希。風雲神契合，舟楫道心微。廟堂喜容與，時物遞芳菲。禦柳垂仙掖，公槐覆禮闈。昔陪鵷鷺後，今望鶤鵬飛。徒禦清風頌，巴歌聊自揮。
同李舍人冬日集安樂公主山池
作者：沈佺期（唐）

嘗聞天女貴，家即帝宮連。亭插宜春果，山沖太液泉。橋低烏鵲夜，臺起鳳凰年。故事猶如此，新圖更可憐。紫巖妝閣透，青嶂妓樓懸。峰奪香爐巧，池偷明鏡圓。梅花寒待雪，桂葉晚留煙。興盡方投轄，金聲還複傳。
酬蘇員外味道夏晚寓直省中見贈
作者：沈佺期（唐）

並命登仙閣，分曹直禮闈。大官供宿膳，侍史護朝衣。卷幔天河入，開窗月露微。小池殘暑退，高樹早涼歸。冠劍無時釋，軒車待漏飛。明朝題漢柱，三署有光輝。
和韋舍人早朝
作者：沈佺期（唐）

閶闔連雲起，巖廊拂霧開。玉珂龍影度，珠履雁行來。長樂宵鐘盡，明光曉奏催。一經推舊德，五字擢英才。儼若神仙去，紛從霄漢回。千春奉休曆，分禁喜趨陪。
自考功員外授給事中
作者：沈佺期（唐）

南省推丹地，東曹拜瑣闈。惠移雙管筆，恩降五時衣。出入宜真選，遭逢每濫飛。器慚公理拙，才謝子雲微。案牘遺常禮，朋僚隔等威。上臺行揖讓，中禁動光輝。旭日千門起，初春八舍歸。贈蘭聞宿昔，談樹隱芳菲。何幸鹽梅處，唯憂對問機。省躬知任重，甯止冒榮非。
和元舍人萬頃臨池玩月戲為新體
作者：沈佺期（唐）

春風搖碧樹，秋霧卷丹臺。複有相宜夕，池清月正開。玉流含吹動，金魄度雲來。熠爚光如沸，翩翾景若摧。半環投積草，碎璧聚流杯。夜久平無煥，天晴皎未隤。鏡將池作匣，珠以岸為胎。有美司言暇，高興獨悠哉。揮翰初難擬，飛名豈易陪。夜光殊在握，了了見沉灰。
酬楊給事兼見贈臺中
作者：沈佺期（唐）

子雲推辨博，公理擅詞雄。始自尚書省，旋聞給事中。言從溫室秘，籍向瑣闈通。顧我叨郎署，慚無草奏功。分曹八舍斷，解袂五時空。宿昔陪餘論，平生賴擊蒙。神仙應東掖，雲霧限南宮。忽枉瓊瑤贈，長歌蘭渚風。
九真山淨居寺謁無礙上人
作者：沈佺期（唐）

大士生天竺，分身化日南。人中出煩惱，山下即伽藍。小澗香為剎，危峰石作龕。候禪青鴿乳，窺講白猿參。藤愛雲間壁，花憐石下潭。泉行幽供好，林掛浴衣堪。弟子哀無識，醫王惜未談。機疑聞不二，矇昧即朝三。欲究因緣理，聊寬放棄慚。超然虎溪夕，雙樹下虛嵐。
夜遊
作者：沈佺期（唐）

今夕重門啟，遊春得夜芳。月華連晝色，燈影雜星光。南陌青絲騎，東鄰紅粉妝。管絃遙辨曲，羅綺暗聞香。人擁行歌路，車攢鬥舞場。經過猶未已，鐘鼓出長楊。
登瀛州南城樓寄遠
作者：沈佺期（唐）

層城起麗譙，憑覽出重霄。茲地多形勝，中天宛寂寥。四榮摩鸛鶴，百拱厲風飆。北際燕王館，東連秦帝橋。晴光七郡滿，春色兩河遙。傲睨非吾土，躊躇適遠囂。離居欲有贈，春草寄長謠。
塞北二首
作者：沈佺期（唐）

虜障天驕起，秦城地脈分。柏壇飛五將，梅吹動三軍。鋒刃奔濤色，旌旗焰火文。朔風吹汗漫，飄礫灑轒轀。海氣如秋雨，邊峰似夏雲。二庭無歲月，百戰有功勳。形影隨魚貫，音書在雁群。歸來拜天子，凱樂助南燻。胡騎犯邊埃，風從醜上來。五原烽火急，六郡羽書催。冰壯飛狐冷，霜濃候雁哀。將軍朝授鉞，戰士夜銜枚。紫塞金河裡，蔥山鐵勒隈。蓮花秋劍發，桂葉曉旗開。秘略三軍動，妖氛百戰摧。何言投筆去，終作勒銘回。
李員外秦援宅觀妓
作者：沈佺期（唐）

盈盈粉署郎，五日宴春光。選客虛前館，徵聲遍後堂。玉釵翠羽飾，羅袖鬱金香。拂黛隨時廣，挑鬟出意長。囀歌遙合態，度舞暗成行。巧落梅庭裡，斜光映曉妝。
送韋商州弼
作者：沈佺期（唐）

會府應文昌，商山鎮國陽。聞君監郡史，暫罷尚書郎。王事嗟相失，人情貴不忘。累年同畫省，四海接文場。點翰芳春色，傳杯明月光。故交從此去，遙憶紫芝香。
夏日梁王席送張岐州
作者：沈佺期（唐）

秦雞常下雍，周鳳昔鳴岐。此地推雄撫，惟良寄在斯。家傳七豹貴，人擅八龍奇。高傳生光彩，長林歎別離。天人開祖席，朝寀候徵麾。翠帟當郊敞，彤幨向野披。芃芃秋麥盛，苒苒夏條垂。奏計何時入，臺階望羽儀。
夏日都門送司馬員外逸客孫員外佺北征
作者：沈佺期（唐）

二庭追虜騎，六月動周師。廟略天人授，軍麾相國持。複言徵二妙，才命重當時。畫省連徵橐，橫門共別詞。雲迎出塞馬，風卷度河旗。計日方夷寇，旋聞杕杜詩。
送盧管記仙客北伐
作者：沈佺期（唐）

羽檄西北飛，交城日夜圍。廟堂盛徵選，戎幕生光輝。雁行度函谷，馬首向金微。湛湛山川暮，蕭蕭涼氣稀。餞途予憫默，赴敵子英威。今日楊朱淚，無將灑鐵衣。
移禁司刑
作者：沈佺期（唐）

疇昔參鄉賦，中年忝吏途。丹唇曾學史，白首不成儒。天子開昌籙，群生偶大爐。散材仍葺廈，弱羽遽摶扶。寵邁乘軒鶴，榮過食稻鳧。何功遊畫省，何德理黃樞。弔影慚非據，傾心事遠圖。盜泉寧止渴，惡木匪投軀。任直翻多毀，安身遂少徒。一朝逢糾謬，三省竟無虞。白簡初心屈，黃紗始望孤。患平終不怒，持劾每相驅。埋劍誰當辨，偷金以自誣。誘言雖委答，流議亦真符。首夏方憂圄，高秋獨向隅。嚴城看熠耀，圜戶對蜘蛛。累餉唯妻子，披冤是友于。物情牽倚伏，人事限榮枯。門客心誰在，鄰交跡倘無。撫襟雙涕落，危坐日憂趨。聖旨垂明德，冤囚豈濫誅。會希恩免理，終望罪矜愚。司寇宜哀獄，臺庭幸恤辜。漢皇虛詔上，容有報恩珠。
入鬼門關
作者：沈佺期（唐）

昔傳瘴江路，今到鬼門關。土地無人老，流移幾客還。自從別京洛，頹鬢與衰顏。夕宿含沙裡，晨行岡路間。馬危千仞穀，舟險萬重灣。問我投何地，西南盡百蠻。
三日獨坐驩州思憶舊遊
作者：沈佺期（唐）

兩京多節物，三日最遨遊。麗日風徐卷，香塵雨暫收。紅桃初下地，綠柳半垂溝。童子成春服，宮人罷射韝。禊堂通漢苑，解席繞秦樓。束皙言談妙，張華史漢遒。無亭不駐馬，何浦不橫舟。舞鑰千門度，帷屏百道流。金丸向鳥落，芳餌接魚投。濯穢憐清淺，迎祥樂獻酬。靈芻陳欲棄，神藥曝應休。誰念招魂節，翻為禦魅囚。朋從天外盡，心賞日南求。銅柱威丹徼，朱崖鎮火陬。炎蒸連曉夕，瘴癘滿冬秋。西水何時貸，南方詎可留。無人對爐酒，寧緩去鄉憂。
從驩州廨宅移住山間水亭贈蘇使君
作者：沈佺期（唐）

遇坎即乘流，西南到火洲。鬼門應苦夜，瘴浦不宜秋。歲貸胸穿老，朝飛鼻飲頭。死生離骨肉，榮辱間朋遊。棄置一身在，平生萬事休。鷹鸇遭誤逐，豺虎怯真投。憶昨京華子，傷今邊地囚。願陪鸚鵡樂，希並鷓鴣留。日月渝鄉思，煙花換客愁。幸逢蘇伯玉，回借水亭幽。山柏張青蓋，江蕉卷綠油。乘閑無火宅，因放有漁舟。適越心當是，居夷跡可求。古來堯禪舜，何必罪驩兜。
赦到不得歸題江上石
作者：沈佺期（唐）

家住東京裡，身投南海西。風煙萬裡隔，朝夕幾行啼。聖主謳歌洽，賢臣法令齊。忽聞銅柱使，走馬報金雞。棄市沾皇渥，投荒漏紫泥。魂疲山鶴路，心醉跕鳶溪。天鑒誅元惡，宸慈恤遠黎。五方思寄刃，萬姓喜然臍。自幼輸丹懇，何嘗玷白圭。承言竄遐魅，雪枉間深狴。墳壟無由謁，京華豈重躋。炎方誰謂廣，地盡覺天低。百卉雜殊怪，昆蟲理賴暌。閉藏元不蟄，搖落反生荑。瘧瘴因茲苦，窮愁益複迷。火雲蒸毒霧，陽雨濯陰霓。周乘安交趾，王恭輯畫題。少寬窮涸鮒，猶湣觸藩羝。配宅鄰州廨，斑苗接野畦。山空聞鬥象，江靜見遊犀。翰墨思諸季，裁縫憶老妻。小兒應離褓，幼女未攀笄。夢蝶翻無定，蓍龜詎有倪。誰能竟此曲，曲盡氣酸嘶。
答魑魅代書寄家人
作者：沈佺期（唐）

魑魅來相問，君何失帝鄉。龍鍾辭北闕，蹭蹬守南荒。覽鏡憐雙鬢，沾衣惜萬行。抱愁那去國，將老更垂裳。影答餘他歲，恩私宦洛陽。三春給事省，五載尚書郎。黃閣遊鸞署，青縑禦史香。扈巡行太液，陪宴坐明光。渭北升高苑，河南祓禊場。煙花恆獻賦，泉石每稱觴。暇日從休浣，高車映道傍。迎賓就丞相，選士謁昭王。侍寵言猶得，承歡謂不忘。一朝貽厚譴，五宅竟同防。兇豎曾驅策，權豪豈易當。款顏因侍從，接武在文章。且懼威非rP，寧知心是狼。身猶納履誤，情為覆盆傷。可歎緣成業，非關行昧藏。喜逢今改旦，正朔複歸唐。河讖隨龍馬，天書逐鳳凰。朝容欣舊則，宸化美初綱。告善雕旌建，收冤錦旆張。宰臣更獻納，郡守各明揚。禮樂移三統，舟車會八方。雲沙降白遂，秦隴獻燒當。三赦重天造，千推極國詳。大招思複楚，於役限維桑。漲海緣真臘，崇山壓古棠。雕題飛棟宇，儋耳間衣裳。伏枕神餘劣，加餐力未強。空庭遊翡翠，窮巷倚桄榔。緣體分殊昔，回眸宛異常。吉凶恆委鄭，年壽會詢唐。家本傳清白，官移重掛床。上京無薄產，故里絕窮莊。碧玉先時費，蒼頭此自將。興言歎家口，何處待贏糧。計吏從都出，傳聞大小康。降除沾二弟，離拆已三房。劍外懸銷骨，荊南預斷腸。音塵黃耳間，夢想白眉良。複此單棲鶴，銜雛願遠翔。何堪萬裡外，雲海已溟茫。戚屬甘胡越，聲名任秕糠。由來休憤命，命也信蒼蒼。獨坐尋周易，清晨詠老莊。此中因悟道，無問入倡狂。
度安海入龍編
作者：沈佺期（唐）

我來交趾郡，南與貫胸連。四氣分寒少，三光置日偏。尉佗曾馭國，翁仲久遊泉。邑屋遺甿在，魚鹽舊產傳。越人遙捧翟，漢將下看鳶。北斗崇山掛，南風漲海牽。別離頻破月，容鬢驟催年。昆弟推由命，妻孥割付緣。夢來魂尚擾，愁委疾空纏。虛道崩城淚，明心不應天。
從崇山向越常
作者：沈佺期（唐）

朝發崇山下，暮坐越常陰。西從杉穀度，北上竹溪深。竹溪道明水，杉谷古崇岑。差池將不合，繚繞複相尋。桂葉藏金嶼，藤花閉石林。天窗虛的的，雲竇下沉沉。造化功偏厚，真仙跡每臨。豈徒探怪異，聊欲緩歸心。
哭蘇眉州崔司業二公
作者：沈佺期（唐）

渙汗天中發，伶俜海外旋。長沙遇太守，問舊幾人全。國寶亡雙傑，天才喪兩賢。大名齊弱歲，高德並中年。禮樂羊叔子，文章王仲宣。相看尚玄鬢，相次入黃泉。流放蠻陬闊，鄉關帝裡偏。親朋雲霧擁，生死歲時傳。崔昔揮宸翰，蘇嘗濟巨川。絳衣陪下列，黃閣謬差肩。及此俱冥昧，雲誰敘播遷。隼輿懷舊轍，鱣館想虛筵。家愛方休杵，皇慈更撤縣。銘旌西蜀路，騎吹北邙田。隴樹應秋矣，江帆故杳然。罷琴明月夜，留劍白雲天。涕泗湘潭水，淒涼衡嶠煙。古來修短分，神理竟難筌。
哭道士劉無得
作者：沈佺期（唐）

聞有玄都客，成仙不易祈。蓬萊向清淺，桃杏欲芳菲。縮地黃泉出，昇天白日飛。少微星夜落，高掌露朝晞。吐甲龍應出，銜符鳥自歸。國人思負局，天子惜被衣。花月留丹洞，琴笙閣翠微。嗟來子桑扈，爾獨返於幾。
寒食
作者：沈佺期（唐）

普天皆滅焰，匝地盡藏煙。不知何處火，來就客心然。
回波詞
作者：沈佺期（唐）

回波爾時佺期，流向嶺外生歸。身名已蒙齒錄，袍笏未複牙緋。
上巳日祓禊渭濱應制
作者：沈佺期（唐）

寶馬香車清渭濱，紅桃碧柳禊堂春。皇情尚憶垂竿佐，天祚先呈捧劍人。
奉和幸韋嗣立山莊應制
作者：沈佺期（唐）

東山朝日翠屏開，北闕晴空彩仗來。喜遇天文七曜動，少微今夜近三臺。
夜宴安樂公主宅
作者：沈佺期（唐）

濯龍門外主家親，鳴鳳樓中天上人。自有金盃迎甲夜，還將綺席代陽春。
苑中遇雪應制
作者：沈佺期（唐）

北闕彤雲掩曙霞，東風吹雪舞仙家。瓊章定少千人和，銀樹長芳六出花。
餞唐永昌
作者：沈佺期（唐）

洛陽舊有神明宰，輦轂由來天地中。餘邑政成何足貴，因君取則四方同。
獄中聞駕幸長安二首
作者：沈佺期（唐）

傳聞聖旨向秦京，誰念羈囚滯洛城。扈從由來是方朔，為申冤氣在長平。無事今朝來下獄，誰期十月是橫河。君看鷹隼俱堪擊，為報蜘蛛收網羅。
邙山
作者：沈佺期（唐）

北邙山上列墳塋，萬古千秋對洛城。城中日夕歌鐘起，山上唯聞松柏聲。
句
作者：沈佺期（唐）

周原五稼起，雲海百川歸。願此零陵燕，長隨征旆飛。
《安州應城玉女湯作
作者：李白（唐）

神女歿幽境，湯池流大川。陰陽結炎炭，造化開靈泉。地底爍朱火，沙傍歊素煙。沸珠躍明月，皎鏡函空天。氣浮蘭芳滿，色漲桃花然。精覽萬殊入，潛行七澤連。愈疾功莫尚，變盈道乃全。濯濯氣清泚，晞發弄潺湲。散下楚王國，分澆宋玉田。可以奉巡幸，奈何隔窮偏。獨隨朝宗水，赴海輸微涓。
之廣陵宿常二南郭幽居
作者：李白（唐）

綠水接柴門，有如桃花源。忘憂或假草，滿院羅叢萱。暝色湖上來，微雨飛南軒。故人宿茅宇，夕鳥棲楊園。還惜詩酒別，深為江海言。明朝廣陵道，獨憶此傾樽。
夜下徵虜亭
作者：李白（唐）

船下廣陵去，月明徵虜亭。山花如繡頰，江火似流螢。
下途歸石門舊居
作者：李白（唐）

吳山高，越水清，握手無言傷別情。將欲辭君掛帆去，雲物共傾三月酒，歲時同餞五侯門。羨君素書嘗滿案，何當脫屣謝時去，壺中別有日月天。俯仰人間易凋朽，隱居寺，隱居山，陶公煉液棲其間。靈神閉氣昔登攀，我離雖則歲物改，如今瞭然失所在。別君莫道不盡歡，不知何處得雞豕，就中仍見繁桑麻。翛然遠與世事間，挹君去，長相思，雲遊雨散從此辭。欲知悵別心易苦，
客中行
作者：李白（唐）

蘭陵美酒鬱金香，玉碗盛來琥珀光。但使主人能醉客，不知何處是他鄉。
太原早秋
作者：李白（唐）

歲落眾芳歇，時當大火流。霜威出塞早，雲色渡河秋。夢繞邊城月，心飛故國樓。思歸若汾水，無日不悠悠。
奔亡道中五首
作者：李白（唐）

蘇武天山上，田橫海島邊。萬重關塞斷，何日是歸年。亭伯去安在，李陵降未歸。愁容變海色，短服改胡衣。談笑三軍卻，交遊七貴疏。仍留一隻箭，未射魯連書。函谷如玉關，幾時可生還。洛陽為易水，嵩嶽是燕山。俗變羌胡語，人多沙塞顏。申包惟慟哭，七日鬢毛斑。淼淼望湖水，青青蘆葉齊。歸心落何處，日沒大江西。歇馬傍春草，欲行遠道迷。誰忍子規鳥，連聲向我啼。
郢門秋懷
作者：李白（唐）

郢門一為客，巴月三成弦。朔風正搖落，行子愁歸旋。杳杳山外日，茫茫江上天。人迷洞庭水，雁度瀟湘煙。清曠諧宿好，緇磷及此年。百齡何蕩漾，萬化相推遷。空謁蒼梧帝，徒尋溟海仙。已聞蓬海淺，豈見三桃圓。倚劍增浩歎，捫襟還自憐。終當遊五湖，濯足滄浪泉。
至鴨欄驛上白馬磯，贈裴侍禦
作者：李白（唐）

側疊萬古石，橫為白馬磯。亂流若電轉，舉棹揚珠輝。臨驛卷緹幕，升常接繡衣。情親不避馬，為我解霜威。
荊門浮舟望蜀江
作者：李白（唐）

春水月峽來，浮舟望安極。正是桃花流，依然錦江色。江色綠且明，茫茫與天平。逶迤巴山盡，搖曳楚雲行。雪照聚沙雁，花飛出穀鶯。芳洲卻已轉，碧樹森森迎。流目浦煙夕，揚帆海月生。江陵識遙火，應到渚宮城。
上三峽
作者：李白（唐）

巫山夾青天，巴水流若茲。巴水忽可盡，青天無到時。三朝上黃牛，三暮行太遲。三朝又三暮，不覺鬢成絲。
自巴東舟行經瞿唐峽，登巫山最高峰，晚還題壁
作者：李白（唐）

江行幾千里，海月十五圓。始經瞿塘峽，遂步巫山巔。巫山高不窮，巴國盡所曆。日邊攀垂蘿，霞外倚穹石。飛步淩絕頂，極目無纖煙。卻顧失丹壑，仰觀臨青天。青天若可捫，銀漢去安在。望雲知蒼梧，記水辨瀛海。周遊孤光晚，曆覽幽意多。積雪照空穀，悲風鳴森柯。歸途行欲曛，佳趣尚未歇。江寒早啼猿，松暝已吐月。月色何悠悠，清猿響啾啾。辭山不忍聽，揮策還孤舟。
早發白帝城
作者：李白（唐）

朝辭白帝彩雲間，千里江陵一日還。兩岸猿聲啼不盡，輕舟已過萬重山。
秋下荊門
作者：李白（唐）

霜落荊門江樹空，布帆無恙掛秋風。此行不為鱸魚鱠，自愛名山入剡中。
江行寄遠
作者：李白（唐）

刳木出吳楚，危槎百餘尺。疾風吹片帆，日暮千里隔。別時酒猶在，已為異鄉客。思君不可得，愁見江水碧。
宿五松山下荀媼家
作者：李白（唐）

我宿五松下，寂寥無所歡。田家秋作苦，鄰女夜舂寒。跪進雕胡飯，月光明素盤。令人慚漂母，三謝不能餐。
下涇縣陵陽溪至澀灘
作者：李白（唐）

澀灘鳴嘈嘈，兩山足猿猱。白波若卷雪，側足不容舠。漁子與舟人，撐折萬張篙。
下陵陽沿高溪三門六剌灘
作者：李白（唐）

三門橫峻灘，六剌走波瀾。石驚虎伏起，水狀龍縈盤。何慚七裡瀨，使我欲垂竿。
夜泊黃山，聞殷十四吳吟
作者：李白（唐）

昨夜誰為吳會吟，風生萬壑振空林。龍驚不敢水中臥，朝來果是滄洲逸，酤酒醍盤飯霜慄。半酣更發江海聲，
宿鰕湖
作者：李白（唐）

雞鳴發黃山，暝投鰕湖宿。白雨映寒山，森森似銀竹。提攜採鉛客，結荷水邊沐。半夜四天開，星河爛人目。明晨大樓去，岡隴多屈伏。當與持斧翁，前溪伐雲木。
西施
作者：李白（唐）

西施越溪女，出自薴蘿山。秀色掩今古，荷花羞玉顏。浣紗弄碧水，自與清波閑。皓齒信難開，沉吟碧雲間。勾踐徵絕豔，揚蛾入吳關。提攜館娃宮，杳渺詎可攀。一破夫差國，千秋竟不還。
王右軍
作者：李白（唐）

右軍本清真，瀟灑出風塵。山陰過羽客，愛此好鵝賓。掃素寫道經，筆精妙入神。書罷籠鵝去，何曾別主人。
上元夫人
作者：李白（唐）

上元誰夫人，偏得王母嬌。嵯峨三角髻，餘發散垂腰。裘披青毛錦，身著赤霜袍。手提嬴女兒，閑與鳳吹簫。眉語兩自笑，忽然隨風飄。
蘇臺覽古
作者：李白（唐）

舊苑荒臺楊柳新，菱歌清唱不勝春。只今惟有西江月，曾照吳王宮裡人。
越中覽古
作者：李白（唐）

越王勾踐破吳歸，義士還鄉盡錦衣。宮女如花滿春殿，只今惟有鷓鴣飛。
商山四皓
作者：李白（唐）

白髮四老人，昂藏南山側。偃臥松雪間，冥翳不可識。雲窗拂青靄，石壁橫翠色。龍虎方戰爭，於焉自休息。秦人失金鏡，漢祖升紫極。陰虹濁太陽，前星遂淪匿。一行佐明聖，倏起生羽翼。功成身不居，舒捲在胸臆。窅冥合元化，茫昧信難測。飛聲塞天衢，萬古仰遺則。
過四皓墓
作者：李白（唐）

我行至商洛，幽獨訪神仙。園綺複安在，雲蘿尚宛然。荒涼千古跡，蕪沒四墳連。伊昔煉金鼎，何年閉玉泉。隴寒惟有月，松古漸無煙。木魅風號去，山精雨嘯旋。紫芝高詠罷，青史舊名傳。今日並如此，哀哉信可憐。
峴山懷古
作者：李白（唐）

訪古登峴首，憑高眺襄中。天清遠峰出，水落寒沙空。弄珠見遊女，醉酒懷山公。感歎發秋興，長松鳴夜風。
蘇武
作者：李白（唐）

蘇武在匈奴，十年持漢節。白雁上林飛，空傳一書劄。牧羊邊地苦，落日歸心絕。渴飲月窟冰，饑餐天上雪。東還沙塞遠，北愴河梁別。泣把李陵衣，相看淚成血。
經下邳圯橋懷張子房
作者：李白（唐）

子房未虎嘯，破產不為家。滄海得壯士，椎秦博浪沙。報韓雖不成，天地皆振動。潛匿遊下邳，豈曰非智勇。我來圯橋上，懷古欽英風。惟見碧流水，曾無黃石公。歎息此人去，蕭條徐泗空。
金陵三首
作者：李白（唐）

晉家南渡日，此地舊長安。地即帝王宅，山為龍虎盤。金陵空壯觀，天塹淨波瀾。醉客回橈去，吳歌且自歡。地擁金陵勢，城回江水流。當時百萬戶，夾道起朱樓。亡國生春草，離宮沒古丘。空餘後湖月，波上對江州。六代興亡國，三杯為爾歌。苑方秦地少，山似洛陽多。古殿吳花草，深宮晉綺羅。並隨人事滅，東逝與滄波。
秋夜板橋浦泛月獨酌懷謝脁
作者：李白（唐）

天上何所有，迢迢白玉繩。斜低建章闕，耿耿對金陵。漢水舊如練，霜江夜清澄。長川瀉落月，洲渚曉寒凝。獨酌板橋浦，古人誰可徵。玄暉難再得，灑酒氣填膺。
入彭蠡經松門觀石鏡，緬懷謝康樂題詩書遊覽之志
作者：李白（唐）

謝公之彭蠡，因此遊松門。餘方窺石鏡，兼得窮江源。將欲繼風雅，豈徒清心魂。前賞逾所見，後來道空存。況屬臨泛美，而無洲渚喧。漾水向東去，漳流直南奔。空濛三川夕，回合千里昏。青桂隱遙月，綠楓鳴愁猿。水碧或可採，金精秘莫論。吾將學仙去，冀與琴高言。
廬江主人婦
作者：李白（唐）

孔雀東飛何處棲，廬江小吏仲卿妻。為客裁縫君自見，城烏獨宿夜空啼。
陪宋中丞武昌夜飲懷古
作者：李白（唐）

清景南樓夜，風流在武昌。庾公愛秋月，乘興坐胡床。龍笛吟寒水，天河落曉霜。我心還不淺，懷古醉餘觴。
望鸚鵡洲懷禰衡
作者：李白（唐）

魏帝營八極，蟻觀一禰衡。黃祖鬥筲人，殺之受惡名。吳江賦鸚鵡，落筆超群英。鏘鏘振金玉，句句欲飛鳴。鷙鶚啄孤鳳，千春傷我情。五嶽起方寸，隱然詎可平。才高竟何施，寡識冒天刑。至今芳洲上，蘭蕙不忍生。
宿巫山下
作者：李白（唐）

昨夜巫山下，猿聲夢裡長。桃花飛綠水，三月下瞿塘。雨色風吹去，南行拂楚王。高丘懷宋玉，訪古一沾裳。
金陵白楊十字巷
作者：李白（唐）

白楊十字巷，北夾湖溝道。不見吳時人，空生唐年草。天地有反復，宮城盡傾倒。六帝餘古丘，樵蘇泣遺老。
謝公亭
作者：李白（唐）

謝公離別處，風景每生愁。客散青天月，山空碧水流。池花春映日，窗竹夜鳴秋。今古一相接，長歌懷舊遊。
紀南陵題五松山
作者：李白（唐）

聖達有去就，潛光愚其德。魚與龍同池，龍去魚不測。當時版築輩，豈知傅說情。一朝和殷羹，光氣為列星。伊尹生空桑，捐庖佐皇極。桐宮放太甲，攝政無愧色。三年帝道明，委質終輔翼。曠哉至人心，萬古可為則。時命或大繆，仲尼將奈何。鸞鳳忽覆巢，麒麟不來過。龜山蔽魯國，有斧且無柯。歸來歸去來，宵濟越洪波。
夜泊牛渚懷古
作者：李白（唐）

牛渚西江夜，青天無片雲。登舟望秋月，空憶謝將軍。餘亦能高詠，斯人不可聞。明朝掛帆席，楓葉落紛紛。
姑孰十詠：姑孰溪
作者：李白（唐）

愛此溪水閑，乘流興無極。漾楫怕鷗驚，垂竿待魚食。波翻曉霞影，岸疊春山色。何處浣紗人，紅顏未相識。
姑孰十詠：丹陽湖
作者：李白（唐）

湖與元氣連，風波浩難止。天外賈客歸，雲間片帆起。龜遊蓮葉上，鳥宿蘆花裡。少女棹歸舟，歌聲逐流水。
姑孰十詠：謝公宅
作者：李白（唐）

青山日將暝，寂寞謝公宅。竹裡無人聲，池中虛月白。荒庭衰草遍，廢井蒼苔積。惟有清風閑，時時起泉石。
姑孰十詠：陵歊臺
作者：李白（唐）

曠望登古臺，臺高極人目。疊嶂列遠空，雜花間平陸。閑雲入窗牖，野翠生松竹。欲覽碑上文，苔侵豈堪讀。
姑孰十詠：桓公井
作者：李白（唐）

桓公名已古，廢井曾未竭。石甃冷蒼苔，寒泉湛孤月。秋來桐暫落，春至桃還發。路遠人罕窺，誰能見清澈。
姑孰十詠：慈姥竹
作者：李白（唐）

野竹攢石生，含煙映江島。翠色落波深，虛聲帶寒早。龍吟曾未聽，鳳曲吹應好。不學蒲柳凋，貞心嘗自保。
姑孰十詠：望夫山
作者：李白（唐）

顒望臨碧空，怨情感離別。江草不知愁，巖花但爭發。雲山萬重隔，音信千里絕。春去秋複來，相思幾時歇。
姑孰十詠：牛渚磯
作者：李白（唐）

絕壁臨巨川，連峰勢相向。亂石流洑間，回波自成浪。但驚群木秀，莫測精靈狀。更聽猿夜啼，憂心醉江上。
姑孰十詠：靈墟山
作者：李白（唐）

丁令辭世人，拂衣向仙路。伏煉九丹成，方隨五雲去。松蘿蔽幽洞，桃杏深隱處。不知曾化鶴，遼海歸幾度。
姑孰十詠：天門山
作者：李白（唐）

迥出江山上，雙峰自相對。岸映松色寒，石分浪花碎。參差遠天際，縹緲晴霞外。落日舟去遙，回首沉青靄。
劍池
作者：李峴（唐）

闔閭葬日勞人力，嬴政穿來役鬼功。澄碧尚疑神物在，等閒雷雨起潭中。
張公洞
作者：李棲筠（唐）

一徑深窈窕，上升翠微中。忽然靈洞前，日月開仙宮。道士十二人，往還馭清風。焚香入深洞，巨石如虛空。夙夜備蘋藻，詔書祠張公。五雲何裴回，玄鶴下蒼穹。我本道門子，願言出塵籠。掃除方寸間，幾與神靈通。宿昔勤夢想，契之在深衷。遲回將不還，章綬系我躬。稽首謝真侶，辭滿歸崆峒。
投宋大夫
作者：李棲筠（唐）

十處投人九處違，家鄉萬裡又空歸。嚴霜昨夜侵人骨，誰念高堂未授衣。
寶林寺作
作者：徐浩（唐）

茲山昔飛來，遠自琅琊臺。孤岫龜形在，深泉鰻井開。越王屢登陟，何相傳詞才。塔廟崇其巔，規模稱壯哉。禪堂清溽潤，高閣無恢炱。照耀珠吐月，鏗轟鐘隱雷。揆餘久纓弁，末路遭邅回。一棄滄海曲，六年稽嶺隈。逝川惜東駛，馳景憐西頹。腰帶愁疾減，容顏衰悴催。賴居茲寺中，法士多瑰能。洗心聽經論，禮足蠲兇災。永願依勝侶，清江乘度杯。
謁禹廟
作者：徐浩（唐）

畝澮敷四海，川源滌九州。既膺九命錫，乃建洪範疇。鼎革固天啟，運興匪人謀。肇開宅土業，永庇昏墊憂。山足靈廟在，門前清鏡流。象筵陳玉帛，容衛儼戈矛。探穴圖書朽，卑宮堂殿修。梅梁今不壞，松祏古仍留。負責故鄉近，朅來申俎羞。為魚知造化，歎鳳仰徽猷。不復聞夏樂，唯餘奏楚幽。婆娑非舞羽，鏜鞳異鳴球。盛德吾無間，高功誰與儔。災淫破兇慝，祚聖擁神休。出谷鶯初語，空山猿獨愁。春暉生草樹，柳色暖汀州。恩貸題輿重，榮殊衣錦遊。宦情同械繫，生理任桴浮。地極臨滄海，天遙過鬥牛。精誠如可諒，他日寄冥搜。
自悼
作者：薛令之（唐）

朝日上團團，照見先生盤。盤中何所有，苜蓿長闌幹。飯澀匙難綰，羹稀箸易寬。只可謀朝夕，何由保歲寒。
靈巖寺
作者：薛令之（唐）

草堂棲在靈山谷，勤苦詩書向燈燭。柴門半掩寂無人，惟有白雲相伴宿。
湘夫人
作者：鄒紹先（唐）

楓葉下秋渚，二妃愁渡湘。疑山空杳藹，何處望君王。日落水雲裡，悠悠心自傷。
寄妻父劉長卿
作者：李穆（唐）

處處雲山無盡時，桐廬南望轉參差。舟人莫道新安近，欲上潺湲行自遲。
短歌行
作者：馮著（唐）

寂寞草中蘭，亭亭山上松。貞芳日有分，生長耐相容。結根各得地，幸沾雨露功。參辰無停泊，且顧一西東。君但開懷抱，猜恨莫匆匆。
洛陽道
作者：馮著（唐）

洛陽宮中花柳春，洛陽道上無行人。皮裘氈帳不相識，春雨灑，春雨灑，周南一望堪淚下。蓬萊殿中寢胡人，天津橋上多胡塵，洛陽道上愁殺人。
行路難
作者：馮著（唐）

男兒轗軻徒搔首，入市脫衣且沽酒。行路難，
燕銜泥
作者：馮著（唐）

雙燕碌碌飛入屋，屋中老人喜燕歸，裴回繞我床頭飛。去年為爾逐黃雀，雨多屋漏泥土落。爾莫厭老翁茅屋低，井旁寫水泥自足，銜泥上屋隨爾欲。
同孟浩然宴賦
作者：王迥（唐）

屈宋英聲今止已，江山繼嗣多才子。作者於今盡相似，
尚書都堂瓦松
作者：李曄2（唐）

華省秘仙蹤，高堂露瓦松。葉因春後長，花為雨來濃。影混鴛鴦色，光含翡翠容。天然斯所寄，地勢太無從。接棟臨雙闕，連甍近九重。寧知深澗底，霜雪歲兼封。
省試七月流火
作者：敬括（唐）

前庭一葉下，言念忽悲秋。變節金初至，分寒火正流。氣含涼夜早，光拂夏雲收。助月微明散，沿河麗景浮。禮標時令爽，詩興國風幽。自此觀邦正，深知王業休。
薊北旅思
作者：張籍（唐）

日日望鄉國，空歌白薴詞。長因送人處，憶得別家時。失意還獨語，多愁只自知。客亭門外柳，折盡向南枝。
江南春
作者：張籍（唐）

江南楊柳春，日暖地無塵。渡口過新雨，夜來生白蘋。晴沙鳴乳燕，芳樹醉遊人。向晚青山下，誰家祭水神。
西樓望月
作者：張籍（唐）

城西樓上月，複是雪晴時。寒夜共來望，思鄉獨下遲。幽光落水塹，淨色在霜枝。明日千里去，此中還別離。
別鶴
作者：張籍（唐）

雙鶴出雲溪，分飛各自迷。空巢在松頂，折羽落紅泥。尋水終不飲，逢林亦未棲。別離應易老，萬裡雨淒淒。
江陵孝女
作者：張籍（唐）

孝女獨垂發，少年唯一身。無家空託墓，主祭不從人。相吊有行客，起廬無舊鄰。江頭聞哭處，寂寂楚花春。
山中古祠
作者：張籍（唐）

春草空祠墓，荒林唯鳥飛。記年碑石在，經亂祭人稀。野鼠緣朱帳，陰塵蓋畫衣。近門潭水黑，時見宿龍歸。
漁陽將
作者：張籍（唐）

塞深沙草白，都護領燕兵。放火燒奚帳，分旗築漢城。下營看嶺勢，尋雪覺人行。更向桑幹北，擒生問磧名。
聽夜泉
作者：張籍（唐）

細泉深處落，夜久漸聞聲。獨起出門聽，欲尋當澗行。還疑隔林遠，複畏有風生。月下長來此，無人亦到明。
送南遷客
作者：張籍（唐）

去去遠遷客，瘴中衰病身。青山無限路，白首不歸人。海國戰騎象，蠻州市用銀。一家分幾處，誰見日南春。
薊北春懷
作者：張籍（唐）

渺渺水雲外，別來音信稀。因逢過江使，卻寄在家衣。問路更愁遠，逢人空說歸。今朝薊城北，又見塞鴻飛。
思遠人
作者：張籍（唐）

野橋春水清，橋上送君行。去去人應老，年年草自生。出門看遠道，無信向邊城。楊柳別離處，秋蟬今複鳴。
贈同溪客
作者：張籍（唐）

幽居得相近，煙景每寥寥。共伐臨溪樹，因為過水橋。自教青鶴舞，分採紫芝苗。更愛南峰住，尋君路恐遙。
望行人
作者：張籍（唐）

秋風窗下起，旅雁向南飛。日日出門望，家家行客歸。無因見邊使，空待寄寒衣。獨倚青樓暮，煙深鳥雀稀。
送宮人入道
作者：張籍（唐）

舊寵昭陽裡，尋仙此最稀。名初出宮籍，身未稱霞衣。已別歌舞貴，長隨鸞鶴飛。中官看入洞，空駕玉輪歸。
送越客
作者：張籍（唐）

見說孤帆去，東南到會稽。春雲剡溪口，殘月鏡湖西。水鶴沙邊立，山鼯竹裡啼。謝家曾住處，煙洞入應迷。
贈辟穀者
作者：張籍（唐）

學得餐霞法，逢人與小還。身輕曾試鶴，力弱未離山。無食犬猶在，不耕牛自閑。朝朝空漱水，叩齒草堂間。
思江南舊遊
作者：張籍（唐）

江皋三月時，花發石楠枝。歸客應無數，春山自不知。獨行愁道遠，回信畏家移。楊柳東西渡，茫茫欲問誰。
夜到漁家
作者：張籍（唐）

漁家在江口，潮水入柴扉。行客欲投宿，主人猶未歸。竹深村路遠，月出釣船稀。遙見尋沙岸，春風動草衣。
送遠使
作者：張籍（唐）

揚旌過隴頭，隴水向西流。塞路依山遠，戍城逢笛秋。寒沙陰漫漫，疲馬去悠悠。為問徵行將，誰封定遠侯。
不食姑
作者：張籍（唐）

幾年山裡住，已作綠毛身。護氣常稀語，存思自見神。養龜同不食，留藥任生塵。要問西王母，仙中第幾人。
古苑杏花
作者：張籍（唐）

廢苑杏花在，行人愁到時。獨開新塹底，半露舊燒枝。晚色連荒轍，低陰覆折碑。茫茫古陵下，春盡又誰知。
送流人
作者：張籍（唐）

獨向長城北，黃雲暗塞天。流名屬邊將，舊業作公田。擁雪添軍壘，收冰當井泉。知君住應老，須記別鄉年。
宿臨江驛
作者：張籍（唐）

楚驛南渡口，夜深來客稀。月明見潮上，江靜覺鷗飛。旅宿今已遠，此行殊未歸。離家久無信，又聽搗寒衣。
送蠻客
作者：張籍（唐）

借問炎州客，天南幾日行。江連惡溪路，山繞夜郎城。柳葉瘴雲濕，桂叢蠻鳥聲。知君卻回日，記得海花名。
襄國別友
作者：張籍（唐）

曉色荒城下，相看秋草時。獨遊無定計，不欲道來期。別處去家遠，愁中驅馬遲。歸人渡煙水，遙映野棠枝。
送遠客
作者：張籍（唐）

南原相送處，秋水草還生。同作憶鄉客，如今分路行。因誰寄歸信，漸遠問前程。明日重陽節，無人上古城。
山中贈日南僧
作者：張籍（唐）

獨向雙峰老，松門閉兩崖。翻經上蕉葉，掛衲落藤花。甃石新開井，穿林自種茶。時逢海南客，蠻語問誰家。
徵西將
作者：張籍（唐）

黃沙北風起，半夜又翻營。戰馬雪中宿，探人冰上行。深山旗未展，陰磧鼓無聲。幾道徵西將，同收碎葉城。
寄友人
作者：張籍（唐）

憶在江南日，同遊三月時。採茶尋遠澗，鬥鴨向春池。送客沙頭宿，招僧竹裡棋。如今各千里，無計得相隨。
送防秋將
作者：張籍（唐）

白首徵西將，猶能射戟支。元戎選部曲，軍吏換旌旗。逐虜招降遠，開邊舊壘移。重收隴外地，應似漢家時。
律僧
作者：張籍（唐）

苦行長不出，清羸最少年。持齋唯一食，講律豈曾眠。避草每移徑，濾蟲還入泉。從來天竺法，到此幾人傳。
山中秋夜
作者：張籍（唐）

寂寂山景靜，幽人歸去遲。橫琴當月下，壓酒及花時。冷露濕茆屋，暗泉沖竹籬。西峰採藥伴，此夕恨無期。
送南客
作者：張籍（唐）

行路雨修修，青山盡海頭。天涯人去遠，嶺北水空流。夜市連銅柱，巢居屬象州。來時舊相識，誰向日南遊。
宿江店
作者：張籍（唐）

野店臨西浦，門前有橘花。停燈待賈客，賣酒與漁家。夜靜江水白，路回山月斜。閑尋泊船處，潮落見平沙。
嶺表逢故人
作者：張籍（唐）

過嶺萬餘裡，旅遊經此稀。相逢去家遠，共說幾時歸。海上見花發，瘴中唯鳥飛。炎州望鄉伴，自識北人衣。
出塞
作者：張籍（唐）

秋塞雪初下，將軍遠出師。分營長記火，放馬不收旗。月冷邊帳濕，沙昏夜探遲。徵人皆白首，誰見滅胡時。
寄紫閣隱者
作者：張籍（唐）

紫閣氣沉沉，先生住處深。有人時得見，無路可相尋。夜鹿伴茅屋，秋猿守慄林。唯應採靈藥，更不別營心。
夜宿黑灶溪
作者：張籍（唐）

夜到碧溪裡，無人秋月明。逢幽更移宿，取伴亦探行。花下紅泉色，雲西乳鶴聲。明朝記歸處，石上自書名。
古樹
作者：張籍（唐）

古樹枝柯少，枯來複幾春。露根堪系馬，空腹定藏人。蠹節莓苔老，燒痕霹靂新。若當江浦上，行客祭為神。
送徐先生歸蜀
作者：張籍（唐）

日暮遠歸處，雲間仙觀鐘。唯持青玉牒，獨立碧雞峰。陰澗長收乳，寒泉舊養龍。幾時因賣藥，得向海邊逢。
隱者
作者：張籍（唐）

先生已得道，市井亦容身。救病自行藥，得錢多與人。問年長不定，傳法又非真。每見鄰家說，時聞使鬼神。
送友人歸山
作者：張籍（唐）

出山成北首，重去結茅廬。移石修廢井，掃龕盛舊書。開田留杏樹，分洞與僧居。長在幽峰裡，樵人見亦疏。
霅溪西亭晚望
作者：張籍（唐）

霅水碧悠悠，西亭柳岸頭。夕陰生遠岫，斜照逐迴流。此地動歸思，逢人方倦遊。吳興耆舊盡，空見白蘋洲。
哭山中友人
作者：張籍（唐）

入雲遙便哭，山友隔今生。繞墓招魂魄，鐫巖記姓名。犬因無主善，鶴為見人鳴。長說能屍解，多應別路行。
答僧拄杖
作者：張籍（唐）

靈藤為拄杖，白淨色如銀。得自高僧手，將扶病客身。春遊不騎馬，夜會亦呈人。持此歸山去，深宜戴角巾。
靈都觀李道士
作者：張籍（唐）

仙觀雨來靜，繞房瓊草春。素書天上字，花洞古時人。泥灶煮靈液，掃壇朝玉真。幾迴游閬苑，青節亦隨身。
送韋評事歸華陰
作者：張籍（唐）

三峰西面住，出見世人稀。老大誰相識，恓惶又獨歸。掃窗秋菌落，開篋夜蛾飛。若向雲中伴，還應著褐衣。
送閩僧
作者：張籍（唐）

幾夏京城住，今朝獨遠歸。修行四分律，護淨七條衣。溪寺黃橙熟，沙田紫芋肥。九龍潭上路，同去客應稀。
送海南客歸舊島
作者：張籍（唐）

海上去應遠，蠻家雲島孤。竹船來桂浦，山市賣魚須。入國自獻寶，逢人多贈珠。卻歸春洞口，斬象祭天吳。
登鹹陽北寺樓
作者：張籍（唐）

高秋原上寺，下馬一登臨。渭水西來直，秦山南向深。舊宮人不住，荒碣路難尋。日暮涼風起，蕭條多遠心。
送新羅使
作者：張籍（唐）

萬裡為朝使，離家今幾年。應知舊行路，卻上遠歸船。夜泊避蛟窟，朝炊求島泉。悠悠到鄉國，遠望海西天。
宿廣德寺寄從舅
作者：張籍（唐）

古寺客堂空，開簾四面風。移床動棲鶴，停燭聚飛蟲。閑臥逐涼處，遠愁生靜中。林西微月色，思與寧家同。
宿邯鄲館寄馬磁州
作者：張籍（唐）

孤客到空館，夜寒愁臥遲。雖沽主人酒，不似在家時。幾宿得歡笑，如今成別離。明朝行更遠，回望隔山陂。
舟行寄李湖州
作者：張籍（唐）

客愁無次第，川路重辛勤。藻密行舟澀，灣多轉楫頻。薄遊空感惠，失計自憐貧。賴有汀洲句，時時慰遠人。
送閑師歸江南
作者：張籍（唐）

遍住江南寺，隨緣到上京。多生修律業，外學得詩名。講殿偏追入，齋家別請行。青楓鄉路遠，幾日盡歸程。
遊襄陽山寺
作者：張籍（唐）

秋色江邊路，煙霞若有期。寺貧無利施，僧老足慈悲。薜荔侵禪窟，蝦蟆佔浴池。閒遊殊未遍，即是下山時。
登城寄王秘書建
作者：張籍（唐）

聞君鶴嶺住，西望日依依。遠客偏相憶，登城獨不歸。十年為道侶，幾處共柴扉。今日煙霞外，人間得見稀。
送從弟戴玄往蘇州
作者：張籍（唐）

楊柳閶門路，悠悠水岸斜。乘舟向山寺，著屐到漁家。夜月紅柑樹，秋風白藕花。江天詩景好，回日莫令賒。
送朱慶餘及第歸越
作者：張籍（唐）

東南歸路遠，幾日到鄉中。有寺山皆遍，無家水不通。湖聲蓮葉雨，野氣稻花風。州縣知名久，爭邀與客同。
過賈島野居
作者：張籍（唐）

青門坊外住，行坐見南山。此地去人遠，知君終日閑。蛙聲籬落下，草色戶庭間。好是經過處，唯愁暮獨還。
酬韓庶子
作者：張籍（唐）

西街幽僻處，正與懶相宜。尋寺獨行遠，借書常送遲。家貧無易事，身病足閒時。寂寞誰相問，只應君自知。
贈姚合少府
作者：張籍（唐）

病來辭赤縣，案上有丹經。為客燒茶灶，教兒掃竹亭。詩成添舊卷，酒盡臥空瓶。闕下今遺逸，誰瞻隱士星。
送僧遊五臺兼謁李司空
作者：張籍（唐）

遠去見雙節，因行上五臺。化樓侵曉出，雪路向春開。邊寺連峰去，胡兒聽法來。定知巡禮後，解夏始應回。
送鄭秀才歸甯
作者：張籍（唐）

桂楫彩為衣，行當令節歸。夕潮迷浦遠，晝雨見人稀。野芰到時熟，江鷗泊處飛。離琴一奏罷，山雨靄餘暉。
送李評事遊越
作者：張籍（唐）

未習風塵事，初為吳越遊。露沾湖草晚，日照海山秋。梅市門何在，蘭亭水尚流。西陵待潮處，知汝不勝愁。
夏日閒居
作者：張籍（唐）

無事門多閉，偏知夏日長。早蟬聲寂寞，新竹氣清涼。閑對臨書案，看移曬藥床。自憐歸未得，猶寄在班行。
閒居
作者：張籍（唐）

東城南陌塵，紫幰與朱輪。盡說無多事，能閑有幾人。唯教推甲子，不信守庚申。誰見衡門裡，終朝自在貧。
寄昭應王中丞
作者：張籍（唐）

借得街西宅，開門渭水頭。長貧唯要健，漸老不禁愁。獨憑藤書案，空懸竹酒鉤。春風石甕寺，作意共君遊。
酬孫洛陽
作者：張籍（唐）

家貧相遠住，齋館入時稀。獨坐看書卷，閑行著褐衣。早蟬庭筍老，新雨徑莎肥。各離爭名地，無人見是非。
送人任濟陰
作者：張籍（唐）

黃綬在腰下，知君非旅行。將書報舊裡，留褐與諸生。贈別盡沽酒，惜歡多出城。春風濟水上，候吏聽車聲。
晚春過崔駙馬東園
作者：張籍（唐）

閑園多好風，不意在街東。早早詩名遠，長長酒性同。竹香新雨後，鶯語落花中。莫遣經過少，年光漸覺空。
夏日閒居
作者：張籍（唐）

多病逢迎少，閒居又一年。藥看辰日合，茶過卯時煎。草長晴來地，蟲飛晚後天。此時幽夢遠，不覺到山邊。